b'\n_START_ARTICLE_\nCezij\n_START_SECTION_\nPomembne lastnosti\n_START_PARAGRAPH_\nSpekter elektromagnetnega valovanja cezija ima dve svetli \xc4\x8drti v modrem delu spektra ter mnoge druge \xc4\x8drte v rde\xc4\x8dem, rumenem in zelenem delu. Ta kovina je srebrno-zlate barve in je mehka in kovna. Cezij je tudi najbolj elektropozitiven in najbolj alkalen kemijski element in ima od vseh elementov, razen francija, tudi najmanj\xc5\xa1i ionizacijski potencial. Cezij je najredkej\xc5\xa1i od vseh petih neradioaktivnih alkalijskih kovin. (Pravzaprav je najredkej\xc5\xa1a navadna alkalijska kovina francij; zaradi njegove izjemne radioaktivnosti ga je v vsakem trenutku v celotni Zemlji manj kot un\xc4\x8do, tako da lahko za prakti\xc4\x8dne primere privzamemo, da ga ni.)_NEWLINE_Poleg galija in \xc5\xbeivega srebra je cezij edina kovina, ki je pri sobni temperaturi ali blizu nje v teko\xc4\x8dem stanju. Cezij v hladni vodi reagira eksplozivno, reagira tudi z ledom pri temperaturah nad -116\xc2\xa0\xc2\xb0C. Cezijev hidroksid (CsOH) je najmo\xc4\x8dnej\xc5\xa1a znana baza; napada celo steklo.\n_START_SECTION_\nZgodovina\n_START_PARAGRAPH_\nCezij (latinsko caesium; caesius pomeni \xc2\xbbnebe\xc5\xa1ko moder\xc2\xab) sta spektroskopsko odkrila Robert Wilhelm Bunsen in Gustav Robert Kirchhoff leta 1860 v mineralni vodi iz nem\xc5\xa1kega D\xc3\xbcrkheima. Njegova istovetnost je temeljila na svetlih modrih \xc4\x8drtah v njegovem spektru; to je bil prvi element, ki je bil odkrit na podlagi spektralne analize. Prvo kovino cezija so izdelali leta 1881._NEWLINE_Od leta 1967 Mednarodni sistem enot definira sekundo kot 9.192.631.770 period radiacije, ki ustreza prehodu med dvema energijskima ravnema osnovnega stanja atoma cezij-133. Zgodovinsko gledano je bila najpomembnej\xc5\xa1a raba cezija v raziskavah in razvoju, predvsem v kemijskih in elektrotehni\xc5\xa1kih aplikacijah.\n_START_SECTION_\nNahajali\xc5\xa1\xc4\x8da\n_START_PARAGRAPH_\nAlkalijska kovina cezij se nahaja v lepidolitu, polucitu (hidratnem silikatu aluminija in cezija) in v drugih virih. Eno od najpomembnej\xc5\xa1ih in najbogatej\xc5\xa1ih virov te kovine le\xc5\xbei ob jezeru Bernic v kanadski provinci Manitobi. Tamkaj\xc5\xa1nja nahajali\xc5\xa1\xc4\x8da po oceni vsebujejo 300.000 ton polucita s povpre\xc4\x8dno 20\xc2\xa0% cezija._NEWLINE_Cezij je mo\xc4\x8d izolirati z elektrolizo zgorenega cianida in na \xc5\xa1tevilne druge na\xc4\x8dine. Posebno \xc4\x8dist in brezplinski cezij se lahko naredi s toplotno dekompozicijo cezijevega azida. Glavne zmesi cezija so njegovi kloridi in nitrati. Cena cezija se je leta 1997 gibala okoli 30 USD za gram.\n_START_SECTION_\nIzotopi\n_START_PARAGRAPH_\nCezij ima 32 znanih izotopov, kar je ve\xc4\x8d kot katerikoli drug element, razen francija. Atomske mase teh izotopov se gibljejo med 114 in 145._NEWLINE_\xc4\x8ceprav ima ta element najve\xc4\x8dje \xc5\xa1tevilo izotopov, ima le en naravni stabilni izotop, Cs-133. Radiogeni izotop Cs-137 se je uporabljal za hidrolo\xc5\xa1ke \xc5\xa1tudije, podobno kot H-3. Cs-137 nastane pri detonaciji jedrskega oro\xc5\xbeja in emisijah iz jedrskih elektrarn, \xc5\xa1e posebej od eksplozije v \xc4\x8cernobilu leta 1986. Od pri\xc4\x8detka jedrskih poskusov leta 1954 se Cs-137 izpu\xc5\xa1\xc4\x8da v atmosfero, kjer se hitro absorbira v raztopino. Ko Cs-137 vstopi v povr\xc5\xa1insko vodo, se odlo\xc5\xbei na zemljatih povr\xc5\xa1inah in odstrani iz pokrajine predvsem s prenosom delcev. Posledica tega je, da se lahko vhodna funkcija teh izotopov ocenjuje kot funkcija \xc4\x8dasa.\n_START_SECTION_\nNevarnosti\n_START_PARAGRAPH_\nCezij je v mrzli vodi mo\xc4\x8dno eksploziven. Velja za hud strup, nekateri njegovi radioizotopi pa so \xc5\xa1e bolj toksi\xc4\x8dni. Cezijev hidroksid je izjemno mo\xc4\x8dna baza, ki napada celo steklo._NEWLINE_V nesre\xc4\x8di v Goi\xc3\xa2nii, ki se nahaja v Braziliji, so zaradi ukradenega radioaktivnega vira Cs-137 v obliki cezijevega klorida v sondi (majhni pal\xc4\x8dki) iz nerjave\xc4\x8dega jekla, umrli \xc5\xa1tirje ljudje. Ionizirajo\xc4\x8de sevanje, ki so ga prejeli ostali udele\xc5\xbeeni v nesre\xc4\x8di, pa zadostuje za pri\xc4\x8dakovanih deset pojavitev raka.'